Мікола ІВАНЕНКА: — Хачу сказаць, што афіцыйна магчымасць вывучаць усе прадметы культурнага цыкла ёсць: уведзены чатыры накірункі, якія можна рэалізоўваць у кожнай школе. Гэта мастацкі, музычны, харэаграфічны і тэатральны. Але знялі ўрокі, якія былі ў першую змену, — тую ж сусветную мастацкую культуру, спевы, маляванне. І ўсё гэта выкладаецца абмежавана: у другой палове дня, калі дзіця і без таго занятае. Па-другое, не хапае людзей, якія б маглі займацца і накірункамі ў класічным плане, і традыцыйнай культурай. Плюс няма нармальных памяшканняў, умоў для заняткаў, магчымасцяў шыць касцюмы. Напрыклад, у сваёй гімназіі мы ўзнаўляем традыцыйны Вілейскі строй нацыянальнага касцюма. Кожны год шыем яго для розных танцаў, але ўсё робіцца ў вольны час і за асабісты кошт настаўнікаў і бацькоў.